GiliGold/VAD_KnessetCorpus huggingface dataset:
מירי רגב: אני מבקשת להודות למשרד המשפטים לארז מכל הלב לך ולכרמית על כל שיתוף הפעולה, ללשכה המשפטית של הוועדה, לתומר לגלעד ולרוני על העבודה המאומצת בנוסף להרבה מאוד חוקים שאתם מובילים במקביל.
מירי רגב: הוועדה הזאת עושה הרבה, עשתה המון במושב האחרון, ואילו הצוות שהייעוץ המשפטי לא היה נותן לזה גיבוי, זה לא היה קורה.
מירי רגב: לוועדת הפנים ליפה, שוש, ליאת, רחלי, ובעיקר לאיה נחום שמונתה על ידי ועל ידי מנהלת הוועדה לטפל בכל החוק הזה וגם תטפל בחוק הדיור הלאומי.
מירי רגב: לדובר הוועדה לשמואל חן, שליווה אותנו יחד עם המתמחים של הוועדה לאורך כל הדרך.
מירי רגב: אני מבקשת להודות גם לצוות המייעץ של הוועדה שעברו כמובן את המכרז בהתאם, לשאול אדם ולדוד ביטן, מאוד עזרתם לי במהלך הוועדה הזאת ללמוד הרבה מאוד דברים.
מירי רגב: אני מבקשת להודות לכל חברי הכנסת שלקחו חלק בדיונים ואתגרו אותי, והביאו לנו באמת חוק טוב.
מירי רגב: כל חברי הכנסת מהימין ומהשמאל סייעו לוועדה להגיע לתוצר הזה.
מירי רגב: ובסוף, אני רוצה גם להודות לחבר הכנסת דוד אזולאי, ולחבר הכנסת זבולון קלפה שמילאו את מקומי במהלך הימים והשעות הקטנות של הערב שהגענו אליהם, ועשו את זה בצורה טובה, חוץ מגניבה אחת שתיקנו אותה בסוף, דווקא לא של דוד אזולאי, עשינו סדר בעניין.
מירי רגב: באמת, תודה רבה לכולם, ומן הסתם ניפגש.
דוד אזולאי: אני רוצה להגיד ליועצים המשפטיים שמגיע להם צל"ש כפול, הם מקיימים דיונים על הרפורמה הזאת בפעם השנייה.
דוד אזולאי: אחד השינויים המהותיים בין הרפורמה הזאת לרפורמה הקודמת, שאז רצו להעביר את כל הסמכויות למשרד רוה"מ בכל מה שקשור לתכנון ובנייה, והפעם לשמחתי הרבה, זה עבר למשרד הפנים למרות שהוא לא ממפלגתי.
מירי רגב: אני רוצה להודות לסדרנים כמובן.
מירי רגב: השר שר הפנים והגנת הסביבה גדעון סער בבקשה.
גדעון סער: תודה רבה, גברתי היושבת ראש, אני רוצה לפתוח ולהגיד קודם כל לך כיושבת ראש הוועדה, אני חושב שהוכחת גם יכולת לעבודה רצינית ואפקטיבית, וגם לרלבנטיות של הוועדה, כי הנוסח שהיום אושר בוועדה הוא שונה מאוד מהנוסח שאנחנו הבאנו לכנסת בחודש יולי, ושעבר בקריאה ראשונה במליאה, וזה כמובן חלק מהדיאלוג בין הרשויות, ועשית את שני הדברים.
גדעון סער: זה לא דבר מבוטל, זה דבר מאוד משמעותי.
גדעון סער: אני חושבת שוועדת הפנים בקדנציה הזאת כי ועדה, אני לא רוצה להגיד הכי רצינית בבית, כי יגידו שאני אולי מוטעה, אבל ודאי בין הועדות המובילות גם בעשייה וגם בעומק של הדיונים.
גדעון סער: אני רוצה להודות לכל מי שהיה לו חלק ואני ודאי לא אכלול את כולם, מי שאני לא אזכיר את שמו אז יסלח לי.
גדעון סער: אני רוצה מאוד להודות למנהל מינהל התכנון בינת שוורץ, ליועץ המשפטי של המשרד יהודה זמרת, לראש המטה שלי עופר דרעי, למשנה ליועץ המשפטי לממשלה ארז קמיניץ, לצוות של הוועדה, לצוות המשפטי של הוועדה לתומר, באמת, כולם ביצעו ועדיין לא סיימו לגמרי עבודה בלוח זמנים מאוד צפוף.
גדעון סער: אני אזכיר שכל הקדנציה הקודמת היה נסיון להעביר רפורמה בתכנון בנייה שלא צלח, וכאן אמנם רפורמה שונה, אבל בלוח זמנים שבו קבענו יעד מסוים יחד עם יושבת ראש הוועדה שאנחנו מסיימים את זה עד סוף כנס החורף, כדי להביא בשורה, כדי לאותת גם לשוק הדיור, כי יש פה השפעות גם על שוק הדיור ויש פה השפעות גם על אזרחי ישראל.
גדעון סער: אני רוצה רק לגעת בדברים מאוד בתמצית מה הבשורות שיש כאן.
גדעון סער: קודם כל ברמת מערכת התכנון.
גדעון סער: מערכת התכנון היום היא מערכת ריכוזית, בלשון המעטה לא המערכת היעילה ביותר בעולם, ומה שקורה באמצעות הרפורמה הזאת, בנייה נכונה של הפירמידה של הסמכויות, וביזור עמוק ואפקטיבי של הסמכויות על ידי צמצום המעורבות של הממשלה בעניינים המקומיים של התכנון והבנייה.
גדעון סער: יושבים פה ראשי רשויות המקומיות, יש כאן העברה של סמכות עם האחריות לרשויות המקומיות, עם תמיכה מקצועית וכספית שתתקבל מהממשלה.
גדעון סער: יש כאן חיזוק של השלטון המקומי כגורם המעצב ומשפיע על סביבת החיים של האזרח.
גדעון סער: אני חושב שזה מגמה נכונה גם כשלעצמה במימד הדמוקרטי, וגם במימד של מערכת תכנון יותר יעילה.
גדעון סער: בנוסף, יש פה בשורה לאזרחים לא רק הבשורה שתנבע בעקיפין ממערכת תכנון שתפעל בטווחי זמן יותר קצרים, בסופו של דבר תשפיע על מלאי תכנוני יותר גדול, בסופו של דבר הדבר הזה ישליך על מחירי דיור, אלא גם בכל נושא הרישוי ובכל נושא ההיתרים.
גדעון סער: הרפורמה הזאת משחררת את האזרחים מהצורך לקבל אישור של הרשויות לפעולות בנייה פשוטות בקניין הפרטי שלהם שלא כרוכות בהיזק לזולת כמו פרגולות, מחסנים, וגדרות, ושערים, ודברים שאני אקבע אותם בתקנות, וגם מונעת מהרשויות את האפשרות לא לענות לפניות של האזרח ביחס לפעולות בנייה מסוימות, כמו תוספת של ממ"ד, או סגירת מרפסת, או תוספת חדר על ידי זה שנקבע שככל שלא התקבלה תשובה של הרשויות לבקשה להיתר שהגיש האזרח, הבקשה להיתר הופכת להיתר.
גדעון סער: פעולות תכנון משמעותיות יותר שמגדילות נפחי בנייה ומשנות שימושים בקרקע, האזרח יפעל מול הרשות המקומית, לא מול הוועדה המחוזית, אני חושב שזה גם יקל על האזרחים.
גדעון סער: סוג שלישי של בשורה בכל הפרק שבא ביוזמת יושבת ראש הוועדה, וקיימנו על כך דיון נפרד בכל נושא של דיור בר השגה, שיש בו בשורה שגם הציבור מצפה לה.
גדעון סער: אני לוקח את כל המכלול הענק הזה שרובו בקושי בא לידי ביטוי בעיתונות הכלכלית, ההשפעה שלו על חיי האזרחים במדינת ישראל היא פי כמה וכמה יותר מהרבה מאוד נושאים שזוכים בכותרות, כולל בבניין הזה.
גדעון סער: לכן אני חושב שעשינו פה דבר מאוד משמעותי, כמובן, הוא עדיין טעון אישור של מליאת הכנסת, אני מאמין שמליאת הכנסת עוד שבועיים תאשר את החוק, ולאחר מכן כניסה הדרגתית של ההוראות לתוקף מה-1 באוגוסט צפונה, אבל זה בין המהלכים היותר משמעותיים מבחינת אזרחי מדינת ישראל, מבחינת המערכת הכלכלית והחברתית במדינת ישראל, ותבוא הברכה על כל מי שסייע והיה שותף למהלך הזה.
מירי רגב: תודה רבה, השר.
נחמן שי: אני מעריך את העבודה שהשקעת מירי, אני מקווה שגם השינויים וגם הדברים שהביע עכשיו השר, באמת התממשו.
נחמן שי: יש לנו נסיון לא כל כך טוב עם חוקים כאלה שבסוף נתקעים, אבל אם החזון הזה ייצא לפועל ויהיה יותר קל ויותר פשוט לאזרח לעשות את השינויים הנדרשים בסביבה הקרובה שלו, והוועדות האלה תעבודנה יותר מהר, אז הוא יספק את כולנו, אנחנו בעד לעשות את השרות לאזרח פה זה לא עניין פוליטי כל כך.
נחמן שי: אני מאחל הצלחה לכולנו ועכשיו הכול תלוי בביצוע.
דוד אזולאי: אני רוצה להצטרף לכל הברכות.
דוד אזולאי: באמת, זאת לא משימה קלה שבתוך - - -
גדעון סער: אני רוצה להודות בעיקר לאותן סיעות כמו סיעת ש"ס, אותן סיעות באופוזיציה שלא מחויבות לתמוך בחוק ממשלתי מכוח משמעת קואליציונית, גם ש"ס וגם סיעת יהדות התורה שפה תמכו בחוק, אני חושב שזה לא מובן מאליו, זה מצביע על גישה עניינית ועל גישה ממלכתית.
דוד אזולאי: אני מודה לך אדוני השר.
דוד אזולאי: בכל אופן אני בהחלט מצטרף לברכות, אין ספק, אנחנו חברי הכנסת מדי פעם נכנסנו, יצאנו, הצוות המשפטי פה של הממשלה ושל הוועדה בהחלט עשו עבודה יוצאת מן הכלל.
דוד אזולאי: אני לא אמרתי בבדיחותא, בהתחשב בעובדה שחלק גדול מהצוות שיושב כאן, כבר ישב סיבוב אחד, וצריך לחזור על הדברים עוד הפעם.
דוד אזולאי: אדוני השר, אני פונה אליך ומבקש ממך, בהכירי אותך ואת חריצותך, אני מאוד מקווה שכפי שלחצו, הממשלה לחצה שאנחנו נקדם את החקיקה הזאת, ומאוד מקווה שגם התקנות יהיו מהירים, זריזים על מנת שאכן נוכל להגיד עשינו מעשה.
דוד אזולאי: מי כמוך אדוני השר יודע שאפשר לחוקק חקיקה, וכשאין תקנה אין רגליים להתקדם.
דוד אזולאי: לכן, אני מנצל את ההזדמנות הזאת באמת לבקש ממך עשה ככל שביכולתך על מנת שהתקנות ייצאו מהר לפועל ולהעביר את זה לשטח.
דוד אזולאי: הדבר השני הוא לא פחות חשוב, הנושא התקציבי שבו אתה יודע שמדובר על הרבה מאוד כסף, איך אומרים, תמיד הקופה ריקה, תמיד אין כסף, פה בעצם גם זה מאבק שלך שלא תיתן שימרחו את החוק הזה כתוצאה מחוסר תקציב.
דוד אזולאי: אני בכל אופן פונה ליושבת ראש הוועדה, ומציע שבעוד שנה בעזרת השם נקיים ישיבת מעקב כאן על מנת לראות את הנושא התקציבי, התקנות וביצוע בשטח.
מירי רגב: יום טוב ובשורות טובות.
מירי רגב: בוקר טוב לכולם, אני פותחת את ועדת הפנים והגנת הסביבה בהצבעה על הקמת ועדת משנה בנושא עליית יהודים להר הבית.
מירי רגב: כידוע, ועדת הפנים בראשותי מתעסקת בסוגיית עליית יהודים להר הבית מאז שנכנסתי לתפקידי.
מירי רגב: אני חושבת שהזכות של כל אזרח במדינת ישראל להתפלל במקומות הקדושים לו, בין אם הוא יהודי, מוסלמי או נוצרי.
מירי רגב: ישנן שאלות רבות בסוגית הריבונות, סוגית התפילה.
מירי רגב: הוועדה לא מתעסקת לא בסוגית הריבונות ולא בסוגית התפילה.
מירי רגב: הועדה מתעסקת בסוגיה אחת בלבד – ממשלת ישראל קבעה שכל יום שלוש וחצי שעות יהודים יוכלו לעלות להר הבית, לא להתפלל, לא להגיד "שמע ישראל" רק לעלות להר הבית.
מירי רגב: המדיניות הזאת לא מיושמת על ידי משטרת ישראל, היא לא מיושמת על ידי משטרת ישראל מסיבות שונות.
דוד צור: זאת שאלת התחקיר, האם המדיניות - - -
מירי רגב: אני החלטתי להקים את הועדה משום שמהדיונים שאני עורכת במהלך - - -
דוד צור: התעורר ספק.
מירי רגב: התעורר לי ספק האם ומדוע היהודים לא מסוגלים לעלות להר הבית כפי שקבעה הממשלה שלוש וחצי שעות.
מירי רגב: התחושה שלי שמכל התפרעות של מוסלמים על ההר שבעצם רוצה למנוע את עליית היהודים, המשטרה כדי למנוע איזשהו מצב של חיכוך סוגרת את ההר, זה בעיני איזשהו חידלון, משום שממשלה ומשטרה צריכים להביא אמירה מאוד ברורה, אם זה נקבע זה יקרה.
מירי רגב: לכן בעצם המנדט של אותה ועדה היא לעקוב אחרי שוט הפתיחה של ההר, לבדוק האם ההר פתוח בשעות הביקור.
מירי רגב: אם ההר סגור, מדוע הוא נסגר, וכשההר נסגר בעקבות התפרעות, האם הוא נסגר רק ליהודים או גם למוסלמים - זו בעצם הסמכות של הוועדה.
מירי רגב: בראש הוועדה יעמוד חבר הכנסת דוד צור, ויהיו חברים בה חבר הכנסת נחמן שי, וזבולון קלפה.
מירי רגב: ועדת המשנה תדווח רק ליושבת ראש הוועדה על הממצאים בשלב הראשון.
מירי רגב: לוועדה יוצמד כמובן מנהל ועדה, פרוטוקול, כל מה שצריך, יועץ משפטי.
מירי רגב: הוועדה תצטרך להעביר לעדכון היושבת ראש שאני אדע מתי אתם הולכים להר, באיזה שעות אתם הולכים, מה קורה בהר.
מירי רגב: אני בכוונה לא שמתי פה בוועדה הזאת אנשים שיגידו לי שיש להם אינטרס.
מירי רגב: פייגלין, לכאורה, הוא בעל אינטרס נוראי, אבל הוא בעל אינטרס, וגם טלב, לכאורה, הוא בעל אינטרס, אז כדי שלא יגידו לי לא שמת טלב, לא שמת פייגלין, שמתי אנשים מ"המיינסטרים" - נכון, דוד?
מירי רגב: אתה תעבור בסוף לליכוד, אבל זה עניין של זמן.
דוד צור: לכבוד לי.
מירי רגב: כן, לכבוד לך.
מירי רגב: לקחתי אנשים שאני חושבת שהם מבינים את המשמעות של זה, הם יכולים לעשות את הבדיקה הזאת, הם לא נטועים רגשית כך או אחרת, הם באמת יבואו עם המלצות אמתיות.
דב חנין: אני מקווה שזבולון לא ייעלב.
מירי רגב: להיפך, זה מחמאה אדירה לזבולון, נחש לך שהייתי נותנת את המחמאה הזאת לי, נניח, או לפייגלין, אתה יודע איזו מחמאה זאת לזבולון... ולכן, הוועדה בעצם יש לה שלושה חודשים, אני מזכירה, אני מבקשת להכניס לטובת הפרוטוקול.
מירי רגב: במהלך שלושה החודשים האלה הם החגים של פסח.
מירי רגב: לצערי, בחגים האחרונים שהיו, למרות שעשיתי היערכות לקראת החגים שעברו, וגם עשיתי דיון על היערכות לחגי פסח, עדיין היו המון ילדים שהגיעו לשעות הביקור, משפחות מרמת הגולן, מהדרום, והשאירו אותם מחוץ לזה.
מירי רגב: חשוב לי שדווקא בחגים, בחול המועד, במהלך הפגרה, בכל מיני אירועים כאלה, שכן הוועדה תהיה שם, לא כל הועדה מחויבת להיות שם, מבחינתי, שיהיה כמובן בסבב עם הנציגים הרלבנטיים של הכנסת.
מירי רגב: במהלך הפגרה, עם תחילת המושב לאחר שאני אשב ואני אשמע את המלצותיו של יושב ראש הוועדה, אנחנו נקיים ועדה, מליאה, עם הגורמים הרלבנטיים כדי לדווח ולשמוע את ההמלצות ולראות כיצד זה פועל.
מירי רגב: אני מאחלת כמובן לוועדה בהצלחה.
מירי רגב: אני מביאה את הקמת ועדת המשנה לאישור ועדת הפנים והגנת הסביבה של הכנסת לפי סעיף 109 לתקנון הכנסת, האם היועץ המשפטי, אני צריכה להוסיף עוד משהו?
מירי רגב: בבקשה, חבר הכנסת פייגלין.
משה זלמן פייגלין: קודם כל אני מברך על הקמת הוועדה, חשוב מאוד נושא שבאמת חייבים לרדת לעומקו.
משה זלמן פייגלין: דבר שני, אני באמת מבקש מיושב ראש הוועדה להיות נוכח בשטח, בעיקר בזמנים כפי שציינה מירי.
משה זלמן פייגלין: באמת לראות בעין כיצד הדברים מתנהלים, לא להתבסס על דיווחים, אלא באמת, ואכן, זה אולי לא נוח, זה בדיוק נופל לכם בחגים ובפגרה, אבל אלו בדיוק הזמנים הרגישים.
משה זלמן פייגלין: אני מבקש, הצטרפו לעולים, כנסו לתור, תבינו מה קורה.
משה זלמן פייגלין: תחושו את זה מלמטה למעלה, ולא רק מלמעלה למטה - אני סומך עליכם.
מירי רגב: אני סומכת חד משמעית גם על יושב ראש הוועדה וגם על החברים של הוועדה.
מירי רגב: אני בטוחה שהם יביאו ממצאים אמתיים, כי כרגע באמת נוצר מצב מדהים, שהמשטרה אומרת בדיון הר פתוח, ואנשים שנמצאים שם אומרים ההר סגור, עכשיו למי אני אאמין?
מירי רגב: ברור שאני אאמין למשטרה.
מירי רגב: אני מאמינה למשטרה, אני חושבת שלובש מדים לא ישקר לוועדה בוודאי בכנסת.
מירי רגב: אבל מצד שני, אני מחויבת לבדוק את המציאות הזאת.
מירי רגב: דרך אגב, זו הפעם הראשונה שהוועדה מקיימת ועדה מהסוג הזה.
מירי רגב: אני חושבת שהוועדה הזאת היא מאוד חשובה כדי להתקדם בסוגיה הזאת.
מירי רגב: אני מבקשת להביא להצבעה.
מירי רגב: בעד הקמת ועדת המשנה לנושא הר הבית – רוב
מירי רגב: בעד – משה פייגלין, דוד צור וחברת הכנסת רגב.
מירי רגב: נגד – דב חנין.
מירי רגב: בהצלחה ליושב ראש הוועדה.
מירי רגב: אני פותחת את ישיבת ועדת הפנים והגנת הסביבה לדיון בהצעת חוק לתיקון פקודת בתי-הסוהר (מס' 46) (הכנסת חפץ אסור בנסיבות מחמירות), התשע"ג-2013.
מירי רגב: זה דיון שני בנושא.
מירי רגב: הדיון האחרון הסתיים בכך שהנחיתי את הממשלה לעבוד בתיאום עם הגורמים השונים, ביניהם עם לשכת עורכי-הדין, על מנת להביא לפה הצעה שתהיה מקובלת יותר עליי.
מירי רגב: הוויכוח בינינו היה על כך שבעצם היועץ המשפטי לממשלה ניסה להרחיב את הצעת החוק מאיסור הכנסת חפץ אסור רק לאסירים ביטחוניים, להרחיב את זה גם לפליליים ולמבקרים ולכולם.
מירי רגב: בעצם הצעת החוק נפלה על זה, גם על הפלאפונים למבקרים, גם על הפלאפונים למבקרים רשמיים, גם על נושא תיק אישי.
מירי רגב: כל הסוגיות האלה נדונו ואמרתי לכם שלא מקובל עליי שאתם תגדירו מה זה חפץ אסור, אתם תגדירו למי מותר ולמי אסור, שלא תהיה אותה הנחיה כוללת לכולם.
מירי רגב: היה כאן עו"ד עידו בן יצחק ואנחנו הנחינו אותם, שלחנו הנחיות גם למשרד לביטחון פנים וגם לרז ניזרי.
מירי רגב: על זה בעצם נתקענו.
מירי רגב: אנא תספרו לנו מה השינוי בהצעת החוק, מה הצעת החוק כוללת עכשיו, האם היא כוללת הגדרה של "חפץ אסור" או לא.
מירי רגב: אני מזכירה לכולנו שאנחנו נמצאים עדיין תחת החקירה של המשטרה על הכנסת האקדח לבית הסוהר, על כך שבעקבות הניסיון לעצור את האסיר אנשי שירות בתי-הסוהר היו צריכים לירות באסיר כדי למנוע הידרדרות ופגיעה בחפים פשע נוספים.
מירי רגב: הנושא הזה כולו נמצא בחקירה.
מירי רגב: עולות הרבה מאוד שאלות מהמקרה הזה, איך הגיע האקדח, איך שירות בתי-הסוהר לא עלה על כך, אבל אלה שאלות שלא נפתח אותן לדיון.
מירי רגב: אני מחכה שהמשטרה תסיים את חקירתה.
<יואל הדר: לא רק המשטרה.
<יואל הדר: יש עוד גורם.
<יואל הדר: הוקמה ועדה חיצונית בראשות ד"ר גיא רוטקופף, שהיה מנכ"ל משרד המשפטים, שעורכת בדיקה חיצונית.
מירי רגב: על-ידי מי היא הוקמה?
<יואל הדר: על-ידי השר לביטחון פנים, אבל הוועדה הזאת עובדת במקביל.
<יואל הדר: רק כאשר המשטרה מסכימה בדברים מסוימים לאפשר אז היא עורכת את הבדיקה.
<יואל הדר: זה כדי שהאירוע לא יחזור על עצמו מבחינת שירות בתי-הסוהר.
<יואל הדר: זה המטרה של הוועדה.
מירי רגב: זאת בעצם ועדה שאמורה לבדוק את שירות בתי-הסוהר?
<יואל הדר: את שירות בתי-הסוהר, מהפן איך נכנסים דברים לבית-הסוהר, כדי למנוע בעתיד הכנסת דברים.
<יואל הדר: והצעת החוק הזאת גם כן אמורה לטפל בזה.
מירי רגב: מתי השר לביטחון פנים מינה את הוועדה?
<יואל הדר: לפני 10 ימים.
מירי רגב: אני מבקשת, לפרוטוקול, דיברתי אתך באופן אישי על הנושא הזה וביקשתי לבדוק, אל"ף, האם הוקמו שתי ועדות חקירה על האירוע שהיה בשירות בתי-הסוהר.
מירי רגב: חזרת אליי ואמרתי לי: לא הוקמו שתי ועדות חקירה, הוקמה ועדת חקירה אחת של המשטרה, אנחנו בשלב זה לא יכולים להציג בפני הוועדה את הממצאים הראשונים, זה עדיין נמצא במהלך חקירה, וקיבלתי את זה, מה גם שאהבתי שפרנקו, בשונה מהמפכ"ל, כשיש אירועים קשים עומד מול המצלמה ואומר: היה אירוע קשה, אנחנו בודקים אותו ואחרי שנבדוק ונראה מה קורה נלמד מהתוצאות הללו.
מירי רגב: מבחינתי חשוב לראות את האחריות של מנהל ארגון, שקם ואומר את הדברים האלה.
מירי רגב: אני חושבת שמן הראוי, מרגע שהשר מינה ועדה נוספת, לעדכן את ועדת הפנים והגנת הסביבה.
מירי רגב: אנחנו עובדים בשיתוף פעולה, לא רק מהצד שלנו אליכם אלא גם מהצד שלכם אלינו.
מירי רגב: ברגע שהחליט השר להקים ועדה כזאת נכון שיעדכן את ועדת הפנים על הקמת הוועדה.
מירי רגב: אני חושבת שכך נכון וכך ראוי שיהיה.
מירי רגב: זאת הערה לטובת הפרוטוקול.
מירי רגב: אני מבקשת מן היועץ המשפטי של המשרד לרשום את זה בפניו ושזה לא יחזור על עצמו.
מירי רגב: אני מבקשת לקבל בכתב מהוועדה הזאת תשובות מה האחריות של הוועדה, לכמה זמן היא הוקמה, מה היא צריכה לבדוק.
דוד אזולאי: מה היא מטרת הוועדה.
<יואל הדר: הכול כתוב בכתב המינוי, אין בעיה.
מירי רגב: אני רוצה לקבל את כתב המינוי ואני מבקשת, אם יורשה, שהוועדה תוכל לשמוע את הממצאים לפני התקשורת.
<יואל הדר: נעביר את זה לשר.
מירי רגב: אשמח שהוועדה תשמע את הממצאים, ואם צריך שזה יהיה בוועדה חסויה אנחנו יודעים לעבוד גם בוועדה חסויה.
מירי רגב: ברגע שהמשטרה תסיים, לפני שהיא תלך לעשות חגיגה בתקשורת על הגב של השב"ס גם אנחנו רוצים לדעת את הממצאים ולא לקרוא אותם בפעם הראשונה בתקשורת.
מירי רגב: וגם אם יש פגרה, כידוע לך ועדות הכנסת השונות פועלות גם בפגרה, אז אכנס את הוועדה במיוחד בפגרה אם צריך לטובת העניין הזה כדי לשמוע גם את ממצאי המשטרה וגם את ממצאי הוועדה שהקים השר.
<יואל הדר: לגבי המשטרה אני לא יודע, אבל לגבי הוועדה הזאת בוודאי.
<יואל הדר: אם הוועדה פה תהיה זמינה באותה עת כמובן אפשר יהיה לדווח.
מירי רגב: את זה אמרתי.
מירי רגב: אני מבקשת שתציגו לנו את השינויים שיש בהצעת החוק.
דוד אזולאי: ברשותך, לפני שיציגו את השינויים, האם אפשר לדעת מה המטרה?
דוד אזולאי: אני נכנס ויוצא מבתי-סוהר לעתים קרובות וידוע לי שנורא קשה להכניס דברים פנימה.
דוד אזולאי: אפילו ספר אי אפשר להכניס, ואני לא מדבר על דברים אחרים.
דוד אזולאי: מה מניע את השב"ס להכין הצעת חוק כזאת?
<יואל הדר: אל"ף, זה לא השב"ס שהכין את הצעת החוק.
דוד אזולאי: זה הממשלה.
<יואל הדר: זה גם לא נבע רק מהממשלה.
מירי רגב: הרקע הוא שהיתה עתירה לבג"ץ לגבי אסירים ביטחוניים, שעורכי-דין של אסירים ביטחוניים לא ייכנסו.
מירי רגב: לא היתה על זה עתירה לבג"ץ?
מירי רגב: זה לא היה בהקשר הזה?
מירי רגב: כך הבנתי.
<נעמה פויכטונגר: היו כל מיני הליכים, דווקא במישור הפלילי, לא כל-כך בעתירות לבג"ץ, שקשורים לנושאים האלה.
<נעמה פויכטונגר: הצעת החוק היא לא תוצאה ישירה שלהם אלא של מכלול נסיבות שחידדו את הצורך בהבהרה.
דוד אזולאי: מה למשל?
דוד אזולאי: תספרו לנו.
<יואל הדר: ניקח למשל את האירוע האחרון שקרה עם האסיר שהתבצר.
<יואל הדר: זה כתוצאה מכך שהכניסו כל מיני חפצים אסורים לכלא.
דוד אזולאי: מי הכניס?
<יואל הדר: אנחנו עוד לא יודעים.
<יואל הדר: זה בדיוק נמצא בחקירה.
דוד אזולאי: אתה מדבר על האסיר שרצח?
<יואל הדר: כן, אבל זה דוגמה.
דוד אזולאי: אני מדבר על לפני כן, מה קרה לפני כן.
<יואל הדר: יש יותר מדי הכנסה של חפצים אסורים.
דוד אזולאי: איך?
דוד אזולאי: תסביר לי.
דוד אזולאי: אני נכנס כל הזמן לבתי-כלא.
דוד אזולאי: אני לא מצליח להכניס אפילו את המפתחות שלי.
<יואל הדר: לא רק אתה מבקר בבתי-כלא.
<יואל הדר: יש גם משפחות שנפגשות עם אסירים, יש אסירים שיוצאים לחופשה.
מירי רגב: יש אסירים שיוצאים ועובדים.
מירי רגב: אני לא יודעת מה הם עושים בעבודה שלהם.
<יואל הדר: יש סיטואציות שונות.
<יואל הדר: יש מפגשים עם אסירים, כל מיני גורמים שיש להם אינטראקציה עם האסירים.
<יואל הדר: הרי יש לנו גם שיקום בכלא, יש לנו גם חינוך בכלא, יש כל מיני פעילויות בכלא ויש אינטראקציות עם אסירים שיכולות לאפשר – אני לא אומר שזה המסלול – הכנסה של חפצים אסורים.
<יואל הדר: מה קובעת הצעת החוק?
<יואל הדר: היא יוצרת מדרוג של הענישה בשל עבירות.
דוד אזולאי: עד עכשיו לא היה מדרוג של ענישה?
<יואל הדר: לא, היה מאסר של חצי שנה, ועכשיו יש לנו חצי שנה, 3 שנים, 5 שנים ו-10 שנים, לפי החומרה של הכנסת החפץ.
<יואל הדר: זאת המטרה היסודית של הצעת החוק.
<יואל הדר: פרט לכך יש לנו עוד שני תיקונים שנדרשנו להם.
<יואל הדר: יושבת-ראש הוועדה ביקשה שניפגש עם לשכת עורכי-הדין.
<יואל הדר: יש בקשה אחת שלהם ויש בקשה שנוספה בסמוך לחקיקת החוק, שנדרשנו להכניס כי ראינו איזו המצאה טכנולוגית חדשה, שגם את זה אנחנו מבקשים להכניס.
<יואל הדר: אנחנו רוצים להוסיף "חפץ שביכולתו לייצר חפץ".
<יואל הדר: כאמור יש היום מדפסות תלת-ממדיות שיכולות אפילו לייצר אקדחים.
מירי רגב: זה עלה פה בוועדה, הצגנו פה את המדפסת.
מירי רגב: אפשר להיכנס עם פזל של פלסטיק, מרכיבים אותו אחר-כך והוא יכול ליצור נשק.
מירי רגב: המדפסת הוצגה פה בוועדה, זה משהו ענק.
<יואל הדר: היום זה ענק.
<יואל הדר: מחר בבוקר זה יהיה קטן יותר.
דוד אזולאי: גברתי היושבת-ראש, אני מצטער, אבל שוב אחזור על הדברים.
דוד אזולאי: אני מבין שיש פה מדרג של ענישה.
דוד אזולאי: הרי כל מי שנכנס לבית-הסוהר יודע שאם לא רוצים שתכניס משהו נורא קשה להכניס את זה.
דוד אזולאי: איך בכל זאת מצליחים להחדיר את החפצים האלה אל תוך שטח בית-הסוהר?
דוד אזולאי: אולי משהו לקוי במערכת השמירה של השב"ס.
דוד אזולאי: תגידו את זה, זה לא בושה.
דוד אזולאי: תגידו שמשהו לקוי אצלכם ולכן קורה מה שקורה.
דוד אזולאי: או שאתם כרגע החלטתם לשנות דברים שלא היו?
דוד אזולאי: זו השאלה שלי.
<יואל הדר: אנשי המודיעין יסבירו מה אפשר להכניס.
דוד אזולאי: אז בואו נשמע אותם.
<יואל הדר: אדוני לא רוצה להכניס דברים ולכן אתה אומר שקשה.
<יואל הדר: יש אנשים שמעוניינים להכניס דברים ומוצאים את הדרכים.
דוד אזולאי: אני רוצה להכניס את הפלאפון שלי ולא נותנים לי.
<יואל הדר: כי אתה לא מעוניין להכניס דברים.
דוד אזולאי: אני מעוניין להכניס ספר לאסיר ואני לא יכול להכניס אותו.
<יואל הדר: אתה לא רוצה להכניס חפץ אסור.
<יואל הדר: זה ההבדל בין אנשים שרוצים לאנשים שלא רוצים.
<יואל הדר: נשמע את אנשי המודיעין.
דוד אזולאי: בבקשה, בואו נשמע.
מירי רגב: אבל אתם החלטתם שחפץ חשוד זה גם פלאפון.
<יואל הדר: גם סים, לא רק הפלאפון, גם הסים עצמו, נכון.
דוד אזולאי: אז בואו נשמע באמת למה, מה הסיבה, מה התחדש כרגע עם הצעת החוק הזאת.
<איתן גולן: אם יורשה לי, אומר מספר דברים.
<איתן גולן: אני עו"ד איתן גולן, ראש ענף מנהלי וחקיקה בלשכה המשפטית של שירות בתי-הסוהר.
<איתן גולן: הצעת החוק הזאת באה בעקבות התמודדות נמשכת של שירות בתי-הסוהר במרוצת השנים עם מציאות שבה חרף הבדיקות וחרף מעגלי האבטחה, שכמובן נעשים בהתאם להוראות הדין והם גם מוגבלים מעצם טיבם, גורמים שאינם נורמטיביים – הבעיה היא לא עם גורם נורמטיבי שבא בשערו של בית-הסוהר ונאמר לו לא להכניס חפץ מסוים והוא לא מכניס – גורמים עבריינים מעבירים בדרכים שונות ומשונות חפצים אסורים אל תוך בית-הסוהר, לעתים באמצעות בליעה דרך הגוף.
דוד אזולאי: מעבירים לו מחשב דרך הגוף?
<איתן גולן: לא, חלקים של חפצים כאלה או אחרים.
<איתן גולן: אותם חפצים מוצאים את דרכם אל תוככי בית-הסוהר ומורכבים בו.
דוד אזולאי: אתה יכול לפרט?
דוד אזולאי: תן לנו דוגמאות.
<איתן גולן: מייד אעביר את השרביט למומחי הביטחון, אבל רק אמירה כללית.
מירי רגב: על מי אתם מדברים, על עורכי-דין?
<איתן גולן: גם, לא רק.
<איתן גולן: בדברי ההסבר מצוטט פסק הדין בעניינו של עו"ד דסוקי, כדוגמה.
מירי רגב: אם אתה חושב שחבר כנסת או מבקר רשמי ייבדק על-ידכם ולא ייכנס עם הפלאפון, אתה טועה.
מירי רגב: החוק הזה ייפול על הדבר הזה.
מירי רגב: אם אתם לא תעשו אבחנה בין מבקרים אז אתם טועים.
<איתן גולן: גברתי מקדימה את המאוחר.
<איתן גולן: האבחנה קיימת.
מירי רגב: אני רוצה שרק שניים ייבדקו כמו העבריינים: פרקליטות המדינה והיועץ המשפטי לממשלה, הם היחידים שייבדקו כמו עבריינים.
מירי רגב: כל השאר, לא.
<איתן גולן: נגיע לזה, אני מניח, בהמשך.
<איתן גולן: בתשובה לחבר הכנסת אזולאי, הכוונה היתה, היום בחוק במישור הפלילי של העבירה הפלילית אין אבחנה, אין מדרג.
<איתן גולן: מדובר על חצי שנת מאסר או 450 לירות.
דוד אזולאי: את זה הבנתי, שמטרת החוק להקים מדרג של ענישה, זה ברור לי.
דוד אזולאי: אני מודה, אני עדיין לא מצליח להבין למה הצעת החוק הזאת באה לכאן.
דוד אזולאי: אני לא מבין.
דוד אזולאי: תנו לנו דוגמאות מה הביא אתכם להצעת החוק הזאת, את זה אני מבקש.
<יצחק בן גיגי: אני ראש ענף אבטחה בשירות בתי-הסוהר.
<יצחק בן גיגי: היתה החדרה של טלפונים בגוף – ואדוני, אני לא רוצה לפרט כאן, אבל היה מי שהחדיר דרך פי הטבעת שני טלפונים "נוקיה" מהדגם הישן הגדול.
<יצחק בן גיגי: יש שמחדירים סמים.
מירי רגב: למה לא לפרט?
מירי רגב: תפרט.
מירי רגב: אנחנו הולכים לאשר פה חוק.
מירי רגב: אתה צריך לפרט.
מירי רגב: אנחנו לא בישיבה חסויה.
<יצחק בן גיגי: מחדירים סמים, מחדירים אמל"ח.
דוד אזולאי: מחדירים פלאפון דרך פי הטבעת?
<יצחק בן גיגי: פלאפון "נוקיה" הישן.
דוד אזולאי: אולי היה צריך להזמין לכאן רופא כדי לאמת את האינפורמציה הזאת.
מירי רגב: אני לא חושבת שאתם לא אומרים אמת.
מירי רגב: אני רק רוצה לשמוע.
דוד אזולאי: לא אמרתי חס וחלילה שהם לא אומרים את האמת, אבל אני רוצה לדעת מה הדבר הזה.
מירי רגב: עורכי-דין או העבריינים?
<יצחק בן גיגי: אנחנו מדברים על תפיסות בתוך בתי הכלא.
<יצחק בן גיגי: בקרב עורכי-דין שביקרו אסירים ביטחוניים כן תפסנו.
מירי רגב: אם אתם כל-כך רציניים, תיכף נראה איך לא תפסתם את האקדח.
מירי רגב: יהיה פשוט מדהים לראות את זה בהתאם לחוק הזה.
מירי רגב: אני מחכה כבר לראות את התוצאות.
מירי רגב: זאת היתה סתם הערה.
<יצחק בן גיגי: הוחדר גם רעל בצורה מוסווית וחוסל האסיר אלזם בתוך הכלא באמצעות רעל שהוחדר.
<יצחק בן גיגי: מחדירים אמצעי לחימה קרים, דוקרנים וכולי, לסחיטה ושליטה בתוך כותלי הכלא.
<יצחק בן גיגי: הפעלת פח"ע מרחוק באמצעות הטלפונים שמוחדרים, והם מוחדרים על הגוף ובהשלכה אל תוך בית הכלא וגם מועברים על מבקרים, גם בביקור ילדים.
<יצחק בן גיגי: הילדים נכנסים לביקור של ההורים שלהם, זה ביקור פתוח, גם אצל הביטחוניים, ובאמצעות הילדים – גם להם מחדירים לפי הטבעת וגם הם מהווים פלטפורמה כדי להחדיר פנימה.
<יצחק בן גיגי: השיטות מגוונות מאוד.
דוד אזולאי: גברתי היושבת-ראש, אני מציע לך, אם תרצי תקבלי את ההצעה שלי, לקבל נתונים.
דוד אזולאי: אנחנו שומעים פה סיפורים מדהימים.
<שלומי כהן: יש נתונים.
דוד אזולאי: אלה דברים באמת מזעזעים.
דוד אזולאי: חס וחלילה, אני האדם האחרון שייתן ידו לכך שיכניסו כל מיני דברים.
מירי רגב: רגע, מה מפריע לך בהצעת החוק הזאת?
מירי רגב: נניח שאנחנו צריכים לחזק את מה ששב"ס עושה או לא עושה מספיק טוב ולמנוע החדרה של חפצים חשודים לתוך הכלא.
מירי רגב: זה ברור לי, דרך אגב, וחשוב לעשות את זה.
מירי רגב: עכשיו השאלה פה בתוך הצעת החוק איך לעשות את המדרג הנכון.
דוד אזולאי: אני רוצה להסביר לך משהו.
דוד אזולאי: אני בא מתוך הערכה לשב"ס, ואני באמת אומר את זה, אני לא אומר את זה בציניות.
דוד אזולאי: באמת מי שנכנס אל תוך שטח בית-הסוהר יודע אילו בדיקות קפדניות אפילו אנחנו כחברי כנסת עוברים, וזה לא מפריע לי, להיפך.
דוד אזולאי: אף פעם לא התלוננתי על כך שבודקים אותי, תמיד אמרתי: אין לי בעיה, זה תפקידכם, תעשו את זה.
דוד אזולאי: אבל למרות כל הבדיקות הקפדניות, אם אנחנו כחברי כנסת נבדקים בצורה כזאת על אחת כמה וכמה כשמדובר על אנשים אחרים.
מירי רגב: אותנו קל לבדוק.
מירי רגב: אתה לא יודע שקל להיות חזק על חלשים?
דוד אזולאי: קודם כול, אני לא מרגיש את עצמי חלש.
מירי רגב: חלש מבחינת העבריינים.
<יצחק בן גיגי: לך אין שום אינטרס להבריח, בגלל זה אתה גם לא מתעמק ביצירתיות של הדברים שמבריחים.
דוד אזולאי: עם כל השמירה שלכם בכל זאת אתה מציג לנו כאן דוגמאות קשות.
<יצחק בן גיגי: אנחנו נמצאים במעין קרב בלימה, שאנחנו מותקפים כל הזמן ורק בולמים.